Judita (Šarić)/Glava 2.
1 Tridesete godine kraljevanja Nabuhodonozorova, dvadeset i drugoga dana prvog mjeseca, zaključi se u palači Nabuhodonozora, kralja asirskoga, da se poduzme vojna osvetna.

2 On dozva sve starješine, sve svoje vojskovođe i stotnike, održa s njima tajno vijeće ratno

3 I izjavi, da je namislio sav svijet podvrgnuti svojoj vlasti.

4 Jer se je ta osnova dopala svima, dozva kralj Nabuhodonozor svojega vojskovođu Holofema

5 I zapovjedi mu: »Izađi proti svima kraljevstvima zapada, osobito proti onima, koji prezreše vlast moju!

6 Neka ne previdi oko tvoje nijedno kraljevstvo! Svaki utvrđeni grad imaš mi podložiti!«

7 Tada Holofeme dozva vođe i zapovjednike asirskih bojnih sila i izbroji momčad za vojsku, kako mu je bio zapovjedio kralj, sto i dvadeset tisuća pješadije i dvanaest tisuća konjanika strijelaca.

8 Pred svom vojskom njegovom zapovjedi neka ide nebrojeno mnoš¬tvo kamela s obilnom zalihom za vojsku, i stada goveda i ovaca bez broja.

9 Odredi, da mu se na prolazu spremi žito iz sve Sirije.

10 I uze sa sobom zlata i sre¬bra veoma mnogo iz blagajne kraljevske.

11 Tako izađe sa svom vojskom svojom, s kolima ratnim i sa strijelcima na konjma, koji prekriše zemlju kao skakavci.

12 Kad je bio prešao granicu Asirije, dođe do visokih gora Ange, koje su s lijeva Ciliciji, navali na sve gradove i uze sve tvrđave.

13 Tada osvoji znameniti grad Meloti i oplijeni sve stanovnike u Tarsisu i sinove Izmaelove, što su stanovali prema pustinji južno od zemlje Celon.

14 Potom prijeđe opet Eufrat i dođe u Mezapotamiju. Tamo osvoji sve utvrđene gradove od rijeke Mambre pa sve do mora

15 I zauze krajeve njezine od Cilicije do granice Jafetove na jugu.

16 Onda odvede u ropstvo sve Madijance, zaplijeni sav njihov bogati posjed i pogubi oštricom mača sve, koji mu se opriješe.

17 Potom siđe u polje Damaska u vrijeme žetve, popali sve usjeve i posiječe sva stabla i vinograde.

18 Strah od njega spopade sve stanovnike zemlje.	

Judita (Šarić)